挽石子重
作者：陸九淵
朝代：宋

paragraphs: 古重百里長，寄命謀託孤。
今以京秩授，糜至無賢愚。
州家督版帳，殿最視所輸。
况乃積弊久，宿負堆文符。
老姦乘倉皇，陰拱爲師模。
民窮斂愈急，吏飽官自癯。
天子爲焦勞，宵旰思良圖。
高選部使者，庶使德意敷。
石君在薦剡，聞者皆歡愉。
不知何方民，凋瘵遲君蘇。
君丞固安日，歲旱當蠲租。
縣白如故事，守怒牢睢盱。
頼君爭之力，意得所請俞。
揭數授里正，俾後不可渝。
又嘗宰尤溪，吏輩初闚𨵦。
首以財匱告，欲闢侵民途。
君乃治稅籍，弊蠹窮根株。
簡易以便民，上下交相孚。
民自不忍負，豈復煩催驅。
關征且損數，孰謂儒術迂。
使家得此人，黄屋何憂虞。
惜哉不及用，重使吾嗟吁。